legemsstraf
Legemsstraf, pinefuld korporlig straf, som er rettet mod en forbryders krop. 
Dansk strafferet hjemler ikke adgang til anvendelse af legemsstraf over for lovovertrædere, men i tidligere straffelovgivning var det en almindelig sanktion; fx kunne falsknere if. Christian 5.s Danske Lov få afhugget hånden, og Straffeloven af 1866 bevarede adgang til at anvende ris og rotting, dvs. spanskrør, over for yngre mennesker, men afskaffede den over for voksne og unge kvinder. 
I 1930 afskaffedes legemsstraf helt i Danmark, men fx piskning, stening og afhugning af lemmer anvendes endnu i bl.a. visse muslimske lande. 
Se også Prygleloven og revselsesret.